ไอแบงก์ปิด17สาขารวด
ไอแบงก์ไล่ปิดสาขาไม่กำไร 17 แห่ง หั่นค่าใช้จ่ายลงได้ 100 ล้าน/ปี
13 ก.ค. 2558

ไอแบงก์ไล่ปิดสาขาไม่กำไร 17 แห่ง หั่นค่าใช้จ่ายลงได้ 100 ล้าน/ปี 
รายงานข่าวจากธนาคารอิสลามแห่งประเทศไทย (ไอแบงก์) เปิดเผยว่า ไอแบงก์ได้ประกาศปิดสาขาที่ตั้งอยู่ตามห้างสรรพสินค้าประมาณ 17 แห่ง โดยให้ไปควบรวมกับสาขาในพื้นที่ใกล้เคียงเพื่อลดค่าใช้จ่าย คาดว่าจะลดค่าใช้จ่ายได้ประมาณ 100 ล้านบาท/ปี 
ทั้งนี้ ที่ผ่านมาไอแบงก์มีการขยายสาขารวดเร็วมาก โดยตั้งแต่ปี 2553-2557 หรือใน 5 ปี ได้ขยายสาขาเพิ่มถึง 102 สาขา จาก 28 สาขา เป็น 130 สาขา เพิ่มขึ้นถึง 364% ขณะที่สาขาที่ขยายไม่ได้ครอบคลุมลูกค้ากลุ่มเป้าหมายชาวมุสลิมเท่าที่ควร และยังพบความไม่ปกติของการเช่าพื้นที่มีราคาสูง ขนาดสาขาใหญ่เกินความเหมาะสม โดยการปิดสาขาที่ไม่ทำกำไรถือเป็นส่วนหนึ่งของแผนฟื้นฟูกิจการไอแบงก์
สำหรับสาขาที่ปิดแบ่งเป็นสาขาในกรุงเทพฯ 8 แห่ง เช่น สาขาเซ็นทรัล ปิ่นเกล้า ควบรวมกับสาขาสถานีขนส่งสายใต้ใหม่ สาขาเดอะมอลล์ ท่าพระ ควบรวมกับสาขาเซ็นทรัล พระราม 3 สาขาเซ็นทรัล แจ้งวัฒนะ ควบรวมกับสาขาศูนย์ราชการเฉลิมพระเกียรติสาขาเซ็นทรัล  รัตนาธิเบศร์ ควบรวมกับสาขานนทบุรี เป็นต้น และเป็นสาขาในต่างจังหวัด 9 แห่ง เช่น สาขาเซ็นทรัลพลาซา อุดรธานี ควบรวมกับสาขายูดีทาวน์ อุดรธานี 3.สาขาโรบินสัน นครศรีธรรมราช ควบรวมกับสาขานครศรีธรรมราช สาขาเซ็นทรัลพลาซา พิษณุโลก ควบรวมกับสาขาพิษณุโลก สาขาเซ็นทรัลเฟสติวัล ภูเก็ต ไปควบรวมกับสาขาภูเก็ต เป็นต้น